Dennis Flydtkjær (DF), 2013-11-01:
Man kan jo altid diskutere, hvor relevant det er at gå på talerstolen, når der ikke er en eneste repræsentant fra regeringspartierne og der ikke er nogen repræsentant for det parlamentariske grundlag for regeringen.
Så det bliver nok ikke den store debat, men jeg vil da gerne komme med Dansk Folkepartis synspunkter til Liberal Alliances forslag alligevel.
Det er et forslag, der pålægger regeringen at undersøge den offentlige ejendomsvurderings rigtighed til bunds, og man vil sikre, at der kommer en tilbagebetaling tilbage fra 2003.
Jeg kan sige, at vi i Dansk Folkeparti er fuldstændig enige i, at der er behov for at få det her undersøgt til bunds, for det er en ret alvorlig kritik, som Rigsrevisionen er kommet med, hvor man slår fast, at SKAT ikke har fulgt lovgivningen, og selv om skatteministeren siger, at man har, så har man altså ikke gjort det.
Jeg synes ikke, det er særlig klædeligt, at man på den måde frikender sig selv ved at betale sin egen advokat til at gøre det.
Der er altså brug for at få andre folk til at kigge på den her sag.
Også bare i forhold til den store problemstilling med den manglende tillid, der er til SKAT for tiden, er det altså ikke tillidsskabende, at man undersøger sig selv.
Omkring den anden del vedrørende tilbagebetaling vil jeg gerne slå fast, at har folk betalt for meget i skat, og har SKAT begået en fejl, skal folk naturligvis have deres penge tilbage.
Her er der jo ikke tale om statens penge, det er altså borgernes penge, og derfor skal de selvfølgelig også automatisk have de her penge retur.
Så synes jeg igen, som jeg har gjort opmærksom på i mit spørgsmål, at det er stærkt misvisende, at alle bliver ved med at sige, at det er fra 2011, man får pengene tilbage.
Det er det altså ikke.
Det er rigtigt, det er 2011-vurderingen, men det er altså alene for meget betalt ejendomsskat i 2013, man får tilbage, og det er bestemt ikke rimeligt, når SKAT nu tilbage fra 2003 har begået fejl, at man kun får penge tilbage for det ene af årene.
Det synes jeg ikke man kan sige er en anstændig behandling.
En ting, jeg dog godt vil sige der trods alt er positiv ved regeringens udspil, er, at man siger, at der nu kommer et nyt system.
Det synes vi er ganske fornuftigt.
Det nuværende vurderingssystem er både tungt og bureaukratisk, og så bruges det ikke til ret meget, så jeg tror faktisk, det er en god idé, at man har nedsat det her udvalg, som skal komme med en ny måde at gøre det på.
En anden ting, som jeg synes er væsentlig i den her debat, som dog ikke er en del af beslutningsforslaget, er, at jeg også synes, at man skal give borgeren mulighed for at klage.
Jeg synes ikke, det er i orden, at man har suspenderet klageretten, for der er altså nogle åbenlyse tilfælde derude, hvor borgerne allerede nu kan sige, at de betaler for meget i boligskat, så hvorfor skal de vente til 2016 med at få de penge tilbage?
Det gør, at borgerne kommer til at være som en slags kassekredit for staten, og det synes jeg ikke er rimeligt.
Jeg synes, det er vigtigt i den her diskussion, at vi også får åbnet for, at borgerne i de her åbenlyse tilfælde automatisk kan få lov til at få en klageadgang.
Ud over at borgerne kan blive forsikret om, at der selvfølgelig nok skal blive kigget på deres sager, når vi får et vurderingssystem, skal de selv kunne få taget sagerne op, når man kan se, at det er helt galt.
Så vi synes, det her forslag er super godt.
Der er et lille men, og det er, at man foreslår, at tilbagebetalingen skal finansieres med en lavere vækst i den offentlige sektor.
Det må vi jo tage, når vi har det nye vurderingssystem og kan finde ud af, hvad den rigtige vurdering skulle være, og så senere hen finde ud af, hvem der skal have noget tilbage, for så ved vi også, hvad beløbet bliver, og så kan vi give pengene tilbage.
Men det er vigtigt at fastslå, at det her jo aldrig har været statens penge, så derfor skal folk naturligvis have dem tilbage.
Derfor kan vi i Dansk Folkeparti støtte forslaget.